思故山
作者：陸游
朝代：宋

paragraphs: 千金不須買畫圖，聽我長歌歌鏡湖。
湖山奇麗說不盡，且復爲子陳吾廬。
柳姑廟前魚作市，道士莊畔菱爲租。
一彎畫橋出林薄，兩岸紅蓼連菰蒲。
陂南陂北鴉陣黑，舍西舍東楓葉赤。
正當九月十月時，放翁艇子無時出。
舩頭一束書，舩後一壺酒。
新釣紫鱖魚，旋洗白蓮藕。
從渠貴人食萬錢，放翁癡腹常便便。
暮歸稚子迎我笑，遥指一抹西村烟。